text:
MITUNA OYO BILENGE BATUNAKA
Ndenge nini nakoki kotika komitungisa?
Nini etungisaka yo?
Talá soki yo mpe omiyokaka lokola bilenge oyo:
“Mbala mingi namitunaka: ‘Bongo soki . . . ?’ ‘Bongo soki tosali aksida na motuka?’ ‘Bongo soki aviɔ na biso epanzani na likoló?’ ‘Namitungisaka mpo na makambo oyo moto ya mayele mpenza akoki komitungisa mpo na yango te.”—Charles.
“Namitungisaka ntango nyonso, lokola moto azali kobaluka kaka esika moko, azali kokende liboso te. Nabomaka nzoto, kasi nazwaka mpenza eloko te!”—Anna.
“Ntango bato bayebisaka ngai ete ezali malamu ndenge nakendaka kelasi, nalobaka na nse ya motema ete, ‘Bayebi motungisi ya kokende kelasi te!’”—Daniel.
“Nazalaka kaka na makambo ebele ya kosala. Nakanisaka mingi makambo oyo ekosalema to oyo nasengeli kosala.”—Laura.
Likambo ya solo: Tozali na eleko oyo Biblia ebengi “ntango ya mpasi mpenza mpe ya mikakatano.” (2 Timote 3:1) Na yango, ata bilenge mpe bakoki kozala na mitungisi, kaka lokola mikóló.
Komitungisa ezalaka ntango nyonso mabe?
Te. Kutu, Biblia elobi ete ebongi bato bámitungisa mpo na kosepelisa bato oyo balingaka.—1 Bakorinti 7:32-34; 2 Bakorinti 11:28.
Lisusu yebá likambo oyo: komitungisa ekoki kotinda yo osalaka makambo ya malamu. Na ndakisa, kanisá ete okosala ekzamɛ moko na kelasi na pɔsɔ oyo ezali koya. Komitungisa ekoki kotinda yo otánga malamu pɔsɔ oyo mpe yango ekoki kosalisa yo ozwa na ekzamɛ yango!
Komitungisa mosusu ekoki mpe kobatela yo na likama. Elenge mwasi moko na nkombo Serena alobi boye: “Okoki kobanda komitungisa mpo oyebi ete ozali kosala makambo ya mabe mpe ete osengeli kobongisa makambo mpo lisosoli na yo efanda kimya.—Talá mpe Yakobo 5:14.
Likambo ya solo: Komitungisa ekoki kosalisa yo, soki ezali kotinda yo osala makambo ya malamu.
Kasi okoki kosala nini soki komitungisa ekangi yo na motambo mpe okómi kaka na makanisi ya mabe?
Ndakisa: Richard oyo azali na mbula 19 alobi boye: “Nakómaka kobanga soki nakanisi ndenge likambo moko oyo ezali kotungisa ngai ekosuka. Nakómaka kokanisakanisa likambo yango tii nsɔmɔ ekolata ngai.”
Biblia elobi: “Motema ya kimya ezali bomoi ya nzoto.” (Masese 14:30) Nzokande, komitungisa ekoki kobimisa bamaladi na nzoto, na ndakisa motó mpasi, kizunguzungu, estoma, mpe motema likolólikoló.
Okoki kosala nini soki mitungisi ekómi nde konyokola yo na esika esalisa yo?
Oyo okoki kosala
Omituna: nazali mpenza na ntina ya komitungisa boye? “Kokanisa mikumba oyo osengeli kokokisa ezali mabe te; kasi komitungisa mingi mpo na yango ezali likambo mosusu. Etindaka ngai nakanisa lisese oyo elobi: Mitungisi ezali lokola kiti ya kodiembela. Ekopesa yo mosala, kasi ekomema yo epai te.”—Katherine.
Biblia elobi: “Nani na kati na bino soki amitungisi akoki kobakisa bolai ya bomoi na ye ata moke?”—Matai 6:27.
Yango elimboli: Malamu komitungisa esalisa yo osilisa likambo oyo ozali na yango, soki te ekobakisela yo mikakatano, to kutu ekokóma mokakatano.
Komema makambo ya lelo lobi te. “Kanisá naino. Likambo oyo ezali kotungisa yo ekozala mpe na ntina ata lobi? ata nsima ya sanza mobimba? mbula mobimba? to mbula mitano?”—Anthony.
Biblia elobi: “Bómitungisa ata moke te mpo na mokolo oyo ekolanda, mpo mokolo oyo ekolanda ekozala na mitungisi na yango moko. Mokolo na mokolo ezali na mitungisi na yango.”—Matai 6:34.
Yango elimboli: Ezali na ntina te komitungisa mpo na makambo ya lobi; mbala mosusu ekosalema te.
Yekolá kondima makambo oyo okoki kobongola te. “Ezali na ntina mingi komibongisa malamu liboso. Kasi, osengeli mpe kondima ete ezali na makambo mosusu oyo okokoka kolongola te.”—Robert.
Biblia elobi: “Ezali te bato ya mbangu mingi nde balongaka na momekano ya kopota mbangu, . . . mpe ezali kutu te bato oyo bazali na boyebi nde bandimamaka, mpamba te ntango ná makambo ekanami te ekwelaka bango nyonso.”—Mosakoli 9:11.
Yango elimboli: Ezali na makambo mosusu oyo okoki kobongola te, kasi okoki kobongola lolenge oyo ozali kotalela yango.
Yekolá kolekisa makambo. “Namoni ete nasengeli te kolandelaka makambo nyonso ya mikemike. Nasengeli koyeba makambo oyo eleki ntina mpe komipesa na yango.”—Alexis.
Biblia elobi: “Bóluka koyeba mpenza makambo oyo eleki ntina.”—Bafilipi 1:10.
Yango elimboli: Mbala mingi bato oyo balekisaka makambo, bamitungisaka koleka ndelo te.
Sololá na moto. “Ntango nazalaki na mbula 11, soki nazongi ndako nsima ya kelasi, nazalaki komitungisa mingi, mpe kobanga kokende lisusu kelasi lobi. Papa ná mama bazalaki koyoka ngai malamu ntango nazalaki koyebisa bango mitungisi na ngai. Nazalaki kosepela na bango. Nakokaki kotyela bango motema mpe kosolola na bango polele. Yango ezalaki kosalisa ngai nabanga te kokende kelasi mokolo elandi.”—Marilyn.
Biblia elobi: “Motungisi na kati ya motema ya moto yango nde etindaka motema na ye egumbama, kasi liloba ya malamu esepelisaka yango.”—Masese 12:25.
Yango elimboli: Papa, mama, to moninga moko akoki kopesa yo toli oyo ekosalisa yo otika komitungisa.
Bondelá. “Kobondela, kosala yango na mongongo makasi esalisaka ngai. Esalisaka ngai nabimisa mitungisi na ngai na maloba na esika ya kobomba yango na motema. Esalisaka ngai mpe nayeba ete Yehova azali makasi koleka mitungisi na ngai.”—Laura.
Biblia elobi: ‘Bóbwakela [Nzambe] mitungisi na bino nyonso, mpo atyelaka bino likebi.’—1 Petro 5:7.
Yango elimboli: Kobondela ezali te nzela ya kosilisa mitungisi na yo yo moko. Ezali nde kosolola na Yehova Nzambe, ye oyo alaki ete: “Kotala epai na epai te, mpo nazali Nzambe na yo, nakopesa yo makasi. Nakosalisa yo mpenza.”—Yisaya 41:10.


c: text/html

text:
KOSAKOLA MPE KOTEYA NA MOKILI MOBIMBA
Afrika
MIKILI 58
BATO 1 082 464 150
BASAKOLI 1 453 694
BAYEKOLI YA BIBLIA 3 688 959
Kosakola na tukutuku
Na bingumba ya sudi ya Bénin, bato balingaka mingi kotambola na tukutuku (kuna babengaka yango zem). Désiré, oyo azali mobongisi-nzela mosungi, atyá radio na zem na ye mpe atalisá bikoliseli-lolaka mibale na esika bakiliya bafandaka. Atyaka ntango nyonso mikanda na biso oyo batángi kotánga to badrame ya Biblia. Ntango kaka moto amati na zem na ye, eumelaka te mpo ayoka na likebi makambo yango. Bato mingi basepelaka na makambo yango, okomona soki moto akómi na esika oyo alingi kokita, akokita na malɛmbɛ to akoboya kokita mbala moko na zem tii lisolo oyo azali koyoka ekosila. Désiré alobi boye: “Atako bongo, nasɛngaka mbongo ya tike, mpe nalongwaka wana mpo nakende kozwa kiliya mosusu. Kasi, nayebi ete ndenge bayokaka nsango malamu bongo ezali na ntina mingi koleka mbongo. Longola yango, esalisaka ngai napesa bato mikanda ebele.”
Mwana moko ya mbamba makasi
Nolla azali na mbula 6 mpe ye ná libota na bango bafandaka na bangomba ya Burundi. Mokolo moko bazalaki kolamba na mɔtɔ ya makala mpe mibali mibale oyo bazalaki kosala pembeni wana basɛngaki mwa makala ya mɔtɔ mpo bápelisa mɔtɔ. Ntango bato yango bayaki, Nolla, oyo akɔtaki naino kelasi te, azalaki kobongisa mɔtɔ. Apesaki bango mwa makala ya mɔtɔ. Na nsima, Nolla alekaki esika bato yango bazalaki, mpe amonaki ete basalelaki yango mpo na kopelisa likaya. Likambo yango etungisaki ye, mpe alobaki na bango: “Soki nayebaka ete bokopelisela yango likaya, nalingaki kopesa bino te.” Na nsima, amikundolaki ete na Ndako ya Bokonzi amonaki zulunalo moko oyo ezali na elilingi ya likaya. Akendaki mbangu na Ndako ya Bokonzi mpe azwaki Linɔ́ngi ya Mosɛnzɛli mibale ya 01/06/2014, oyo elobelaki komɛla likaya. Nolla akendaki kopesa yango mibali wana, mpe atyaki bango mbamba ete bátánga yango kaka na ntango wana. Na nsima, amonaki bango lisusu mpe apesaki bango lokasa ya libyangi na liyangani ya etúká. Mibali yango bakamwaki mbamba ya mwana-mwasi yango ya moke mpe bakɔtaki na liyangani mikolo mibale. Na ntango ya bopemi, Nolla amonaki bango mpe apesaki bango mwa bilei oyo bamemaki na libota. Makambo oyo mibali yango bamonaki mpe bayokaki na liyangani ekamwisaki bango; bakómaki koyekola Biblia.
Kosakola na babolɔkɔ
Na Libéria, bankulutu basakolaka nsango ya Bokonzi na babolɔkɔ ndenge na ndenge. Yves, oyo azali mobongisi-nzela monene na mboka-mokonzi Monrovia, alobi boye: “Na sanza ya misato, bakangami misato bakokisaki masɛngami mpo bakóma basakoli. Na yango, basakoli oyo bazalaki na bolɔkɔ monene ya Monrovia bakómaki 6.” Basalaka ndenge nini mpo na kosakola? Yves alobi boye: “Basalaka likita mpo na mosala ya kosakola mokolo nyonso ya misato mpe ya pɔsɔ. Mpe bapesaka bango ndingisa ya kokɔta na ndako mokomoko ya bolɔkɔ mpo na koyebisa bakangami mosusu nsango ya Biblia.” Lelo oyo, bakangami mingi bazali koyekola Biblia mpe koyangana na makita na kati ya bolɔkɔ. Betele etindaki ndeko moko akende kosalela bakangami 79 oyo bazali na bolɔkɔ yango diskur. Na babolɔkɔ mosusu 6 bayekolaka na bato ebele esika moko mbala na mbala, mpe bazali komona ete bakangami bazali kobongola bizaleli na bango.
“Tozali mpenza na mposa ya lisalisi”
Bandeko basalaki milende mingi mpo bato oyo bafandaka na bamboka ya mosika mpe basepelaka na solo báyangana na Ekaniseli. Na ndakisa, ba San, oyo babengamaka mpe ba Bochiman, bautá na sudi ya Afrika. Bazalaka na bomoi ya mindɔndɔ te, mpe bafandaka esika moko te mpo bakendaka koboma banyama mpe kolɔkɔta biloko. Mpo na Ekaniseli ya 2015, Glenn, oyo azali mobongisi-nzela monene na nɔrdi ya Namibie, asalaki nyonso mpo Ekaniseli esalema na mboka moko ya ba San, mosika na ntaka ya kilomɛtrɛ 270 na ɛsti ya Rundu. Ezalaki mbala ya mibale Ekaniseli esalema kuna. Na mabaku yango, bakonzi ya mboka bapesaki Batatoli ya Yehova nzela ya kosalela ofele ndako ya tribinale. Bato 232 bayaki na Ekaniseli atako mbula ebɛtaki makasi liboso mpe ntango Ekaniseli ezalaki kosalema. Ba Bochiman ya esika yango balobaka monɔkɔ ya Khwe, oyo ezalaka mpasi na koloba. Diskur esalemaki na Lingelesi mpe ebongolamaki na Khwe. Lokola Biblia ezali te na monɔkɔ ya Khwe, basalaki video moko oyo ezalaki na bililingi mpe balakisaki yango na efelo, mpo na kolimbola bavɛrsɛ lokola Yisaya 35:5, 6. Glenn, oyo ayekolaka Biblia na bato mingi na mboka yango, alobi boye: “Esali mbula mibale, nakendaka kuna mbala moko na sanza. Nafandaka kuna mwa mikolo. Bokoli ezali kosalema nokinoki te mpo monɔkɔ na bango ezali mpasi mpe mboka ezali mosika. Tozali mpenza na mposa ya lisalisi. Ntango nasololaki na bakonzi ya mboka mpo tósala Ekaniseli na mbula oyo, mokonzi moko atunaki ngai soki tokoki kotonga esika ya losambo na mboka yango. Alobaki ete bakopesa biso mabele mpe misala ekosalema na mbongo na bango moko! Tosengeli kaka kotindela bango ‘pastɛrɛ’ to kopesa moko na bango mateya mpo akóma pastɛrɛ!”

robotstxt: allowed

filter: keep


text:
Biblia na Internet | BIBLIA - LIBONGOLI YA MOKILI YA SIKA
Olingi koyoka botángi ya lisolo oyo na %%?
Estere 1:1-22
1 Sikoyo esalemaki boye: na mikolo ya Ahasueruse,+ elingi koloba, Ahasueruse mokonzi oyo azalaki koyangela banda na India tii na Etiopi: bitúká oyo eyangelami nkama moko na ntuku mibale na nsambo (127),+2 na mikolo yango, Mokonzi Ahasueruse azalaki na kiti na ye ya bokonzi+ na Shushane+ ndako monene,+3 na mbula ya misato ya boyangeli na ye, asalaki fɛti+ moko mpo na bankumu na ye nyonso ná basaleli na ye, limpinga ya basoda ya Perse+ mpe ya Media,+ bato ya lokumu+ ná bankumu ya bitúká oyo eyangelami; bazalaki liboso na ye,+4 ntango alakisaki bomɛngo+ ya bokonzi na ye ya nkembo ná lokumu+ mpe kitoko ya bonene na ye mikolo mingi: mikolo nkama moko na ntuku mwambe (180).5 Mpe ntango mikolo yango ekokaki, mokonzi asalaki fɛti moko mikolo nsambo mpo na bato nyonso oyo bazalaki na Shushane ndako monene, mpo na bato minene mpe mpo na bato mike, na lopango ya elanga ya ndako monene ya mokonzi.6 Lini, bilamba ya ntokia ya kitoko ná bilamba ya bulé+ ezalaki, nyonso esimbamaki makasi na bansinga ya elamba ya kitoko, mpe na lɛnɛ oyo epakolami langi ya mwa motane-bulé+ oyo bakangisaki na mpɛtɛ ya palata mpe na makonzí ya marbrɛ, bambeto+ ya wolo mpe ya palata na pavema ya mabanga ya porifire mpe ya marbrɛ mpe ya mabanga lokola mayaka mpe ya marbrɛ ya moindo.7 Mpe bazalaki kopesa vinyo ya komɛla na bisaleli ya wolo;+ bisaleli yango ezalaki ndenge moko te, mpe vinyo ya bokonzi+ ezalaki mingi mpenza, na ndenge oyo ekoki na mokonzi.8 Na kolanda mobeko, na ntango ya komɛla, moto moko te atindamaki na makasi, mpo ndenge wana nde mokonzi abongiselaki bato minene nyonso ya ndako na ye, ete moto na moto asala ndenge alingi.9 Mpe Vasheti+ mwasi ya mokonzi asalelaki basi fɛti na ndako ya bokonzi ya Mokonzi Ahasueruse.10 Na mokolo ya nsambo, ntango motema ya mokonzi ekómaki esengoesengo mpo na vinyo,+ alobaki na Mehumane, Bizita, Harabona,+ Bigita, Abagata, Zetare ná Karakase, basali nsambo ya mokonzi oyo bazalaki kosalela+ Mokonzi Ahasueruse,11 ete báya na Vasheti mwasi ya mokonzi liboso ya mokonzi, alati motole ya bokonzi, mpo na kolakisa bato ya bikólo mpe bankumu kitoko na ye; mpo azalaki kitoko mingi.+12 Kasi Vasheti Mwasi ya mokonzi azalaki koboya+ koya, alandaki te liloba ya mokonzi oyo basali ya mokonzi bayelaki ye. Na yango, mokonzi ayokaki mabe mingi mpe nkanda na ye epelaki makasi.+13 Mpe mokonzi alobaki na mibali ya bwanya+ oyo bayebaki bantango+ (mpo ndenge wana nde makambo ya mokonzi ezalaki kokómela baoyo nyonso bayebaki malamumalamu mobeko mpe makambo ya kosambisa,14 mpe baoyo bazalaki mpenza pene na ye bango oyo: Kareshena, Shetare, Ademata, Tarasisi, Merese, Maresena ná Memukane, bankumu nsambo+ ya Perse mpe ya Media, oyo bazalaki kokɔta epai ya mokonzi,+ mpe oyo bazalaki kofanda na esika ya liboso na bokonzi):15 “Na kotalela mobeko, nini basengeli kosala Vasheti Mwasi ya mokonzi lokola akokisi te liloba ya Mokonzi Ahasueruse oyo basali ya mokonzi bayelaki ye?”16 Bongo Memukane+ alobaki liboso ya mokonzi mpe ya bankumu ete: “Vasheti Mwasi ya mokonzi asali mabe kaka na mokonzi te,+ kasi mpe na bankumu nyonso mpe na bato nyonso oyo bazali na bitúká nyonso oyo eyangelami ya Mokonzi Ahasueruse.17 Mpo likambo oyo ya mwasi ya mokonzi ekobima mpe ekokóma epai ya basi nyonso, bongo bakotyola+ bankolo na bango,+ ntango bakoloba ete: ‘Mokonzi Ahasueruse alobaki báya na Vasheti mwasi ya mokonzi liboso na ye, mpe ye ayaki te.’18 Mpe na mokolo oyo, basi ya bankumu ya Perse mpe ya Media, oyo bayoki likambo ya mwasi ya mokonzi, bakoloba ndenge wana na bankumu nyonso ya mokonzi, mpe kotyola ná nkanda ekozala mingi.+19 Soki emonani malamu na miso ya mokonzi,+ tiká mokonzi abimisa liloba, mpe ekomama na mibeko+ ya Perse mpe ya Media, mpo eleka te,+ ete Vasheti akoki lisusu koya liboso ya Mokonzi Ahasueruse te; mpe lokumu na ye ya bokonzi, mokonzi apesa yango na moko kati na baninga na ye, mwasi moko ya malamu koleka ye.20 Mpe mobeko oyo mokonzi akosala, eyebisama na bokonzi na ye mobimba (mpo yango ezali monene), mpe basi nyonso bakopesa lokumu+ na bankolo na bango,+ bato minene mpe bato mike.”21 Mpe likambo yango emonanaki malamu na miso ya mokonzi+ mpe ya bankumu, mpe mokonzi asalaki ndenge Memukane alobaki.22 Bongo atindaki mikanda+ na bitúká nyonso oyo eyangelami ya mokonzi, etúká mokomoko eyangelami+ na kolanda ekomeli na yango mpe ekólo mokomoko na kolanda monɔkɔ na yango, mpo mobali nyonso akoba kozala nkumu na ndako na ye+ moko mpe koloba monɔkɔ ya bato ya ekólo na ye moko.


text:
LITEYA 88
Bakangi Yesu
Yesu ná bantoma na ye bakatisaki lobwaku ya Kidrone, mpe bakendaki na Ngomba ya Olive. Midi ya butu esilaki koleka, mpe sanza ezalaki komonana mobimba. Ntango bakómaki na elanga ya Getesemane, Yesu alobaki na bango boye: “Bótikala awa mpe bósɛnzɛla.” Na nsima, Yesu akendaki mwa mosika na kati ya elanga mpe afukamaki. Atako azalaki koyoka mawa mingi, abondelaki Yehova ete: “Mokano na yo esalema.” Na nsima, Yehova atindaki anzelu moko mpo na kolendisa ye. Ntango Yesu azongaki esika bantoma bazalaki, akutaki misato na bango balali. Alobaki na bango: ‘Bólamuka! Oyo ezali ntango ya kolala te! Ngonga oyo esengeli napesama epai ya banguna na ngai ekoki.’
Na ntango yango, Yudasi akómaki, ayaki na ebele ya bato basimbi mipanga ná banzete. Ayebaki esika ya kozwa Yesu mpo bazalaki koya na elanga yango mbala na mbala. Yudasi ayebisaki basoda ete akopesa bango elembo ya koyeba Yesu. Akendaki mbala moko epai ya Yesu mpe alobaki: ‘Mbote, Moteyi,’ mpe apesaki ye lipwɛpwɛ. Yesu alobaki na ye: ‘Yudasi, ozali kokaba mwana ya moto na lipwɛpwɛ.’
Yesu apusanaki epai bato yango bazalaki mpe atunaki bango: “Bozali koluka nani?” Bazongiselaki ye ete: “Yesu Monazarete.” Bongo alobaki na bango: ‘Ngai oyo,’ mpe bato yango bazongaki nsima mpe bakweaki na mabele. Yesu atunaki bango lisusu: “Bozali koluka nani?” Bayanolaki lisusu: “Yesu Monazarete.” Yesu alobaki na bango ete: ‘Nayebisi bino ete ngai oyo. Bótika mibali oyo bákende.’
Ntango Petro amonaki makambo oyo ezali kosalema, abimisaki mopanga mpe akataki litoi ya Malakusi, moombo ya nganga-nzambe monene. Kasi Yesu asimbaki litoi ya mobali yango mpe azongisaki yango. Na nsima, alobaki na Petro boye: ‘Zongisá mopanga na yo. Soki ozali kobunda na mopanga, okokufa na mopanga.’ Basoda bakamataki Yesu, bakangaki ye bansinga na mabɔkɔ, mpe bantoma bakimaki. Na nsima, bato yango bakendaki na Yesu epai ya Anasi, nganga-nzambe mokonzi. Anasi atunaki Yesu mituna mpe atindaki ye epai ya Kaifa, nganga-nzambe monene. Kasi likambo nini ekómelaki bantoma?
“Na mokili bozali na bolɔzi, kasi bózala na mpiko! Ngai nalongi mokili.”—Yoane 16:33


text:
Tómekola ye oyo alaki bomoi ya seko
“Bókóma bamekoli ya Nzambe, lokola bana ya bolingo.”—BAEFESE 5:1.
1. Likoki nini ekoki kosalisa biso tómekola Yehova?
YEHOVA akelá biso na likoki ya koyeba ndenge bato bamiyokaka, ata soki tokutaná te na makambo oyo ekómeli bango. (Tángá Baefese 5:1, 2.) Ndenge nini likoki wana esalisaka biso tómekola Yehova? Mpe mpo na nini tosengeli kokeba na lolenge oyo tosalelaka likoki yango?
2. Yehova ayokaka ndenge nini ntango tonyokwamaka?
2 Yehova alaki biso bomoi moko ya malamu oyo ezangi mpasi na mikolo ezali koya. Bakristo oyo batyami mafuta na elimo mpe “bampate mosusu” bakoki kozela na motema esengo bomoi ya seko na likoló to na mabele. (Yoane 10:16; 17:3; 1 Bakorinti 15:53) Kasi Yehova amityaka na esika na biso ntango makambo ya mpasi ekómelaka biso lelo oyo. Na ntango ya kala, Yehova ayokaki mpasi ntango libota na ye ezalaki konyokwama na Ezipito. “Azalaki koyoka mpasi.” (Yisaya 63:9) Na nsima, ntango libota na ye bazalaki kotonga lisusu tempelo na ye mpe bazalaki kobanga banguna na bango, Yehova amityaki na esika na bango. Ayebisaki bango boye: “Moto oyo azali kosimba bino azali kosimba mbuma ya liso na ngai.” (Zekaria 2:8) Ndenge kaka mama alingaka mwana na ye, Yehova mpe alingaka basaleli na ye mpe azalaka na mposa ya kosalisa bango. (Yisaya 49:15) Tokomekola bolingo ya Yehova soki tozali koluka koyeba mpasi ya basusu mpe tozali komitya na esika na bango.—Nzembo 103:13, 14.
YESU ALANDAKI NDAKISA YA YEHOVA MPE ALINGAKI BATO
3. Ndenge nini Yesu azalaki komiyoka mpo na bato?
3 Yesu ayebaki ndenge bato bamiyokaka ntango bazali konyokwama, atako bampasi yango ekómelaki ye te. Na ndakisa, ayebaki ete bato mingi bazali na bomoi ya mpasi. Bakonzi ya mangomba bazalaki kokosa bango mpe kotyela bango mibeko ebeleebele oyo eutaki epai ya Nzambe te. Bato bazalaki kobanga bakonzi yango. (Matai 23:4; Marko 7:1-5; Yoane 7:13) Atako Yesu azalaki te kobanga bakonzi ya mangomba mpe azalaki kondima te lokuta na bango, kasi ayebaki ndenge bato yango bazalaki komiyoka. Ezalaki kosala Yesu mpasi mpenza komona makambo mabe oyo bazalaki kosala bato wana. Bazalaki lokola bato bazangi moto ya kosunga bango, lokola “bampate oyo ezangá mobateli.” (Matai 9:36) Yesu ayekolaki ndenge ya kolinga bato mpe komonisela bango ‘motema mawa mpe ngɔlu’ epai ya Tata na ye.—Nzembo 103:8.
4. Yesu asalaki nini ntango amonaki bato bazali konyokwama?
4 Ntango amonaki bato bazali konyokwama, Yesu asalisaki bango mpo azalaki kolinga bango. Azalaki kaka lokola Tata na ye. Na ndakisa, mokolo moko bantoma ya Yesu basalaki mobembo moko molai mpo na kosakola, balɛmbaki mpenza mpe bazalaki na mposa ya kopema na esika moko ya kimya. Kasi Yesu amonaki ebele ya bato bazali kozela ye. Amonaki ete bazali na mposa ya lisalisi, yango wana, “abandaki koteya bango makambo mingi.”—Marko 6:30, 31, 34.
LINGÁKÁ BATO NDENGE YEHOVA ALINGAKA BANGO
5, 6. Soki tolingi tómonisa bolingo lokola Yehova, tosengeli kosala nini? Pesá ndakisa. (Talá elilingi ya ebandeli.)
5 Tosengeli kosala nini mpo tólingaka bato ndenge Yehova alingaka bango? Tókanisa naino na likambo oyo. Ndeko mobali moko ya elenge na nkombo Alan, azali kokanisa mpo na ndeko mobali moko ya mokóló oyo atambolaka malamu te mpe amonaka malamu te. Alan akanisi maloba oyo ya Yesu: “Kaka ndenge bino bolingaka bato básalela bino, bósalela bango mpe bongo.” (Luka 6:31) Na yango Alan amitunaki boye, ‘Makambo nini nalingaka bato básalela ngai?’ Abakisaki, ‘Nasepelaka bábɛta bale ná ngai!’ Kasi ndeko wana ya mokóló akokoka te kokima mbangu mpe kobɛta bale. Na yango, Alan asengeli nde komituna boye, ‘Soki nazalaki na esika ya ndeko wana, makambo nini nalingaki kosepela bato básalela ngai?’
6 Atako Alan azali naino elenge, azali kosala makasi amoná na makanisi ndenge alingaki komiyoka soki azalaki mokóló. Alekisaki ntango elongo na ndeko yango ya mokóló mpe ayokaki ye mpenza na likebi ntango azali koloba. Na nsima, amonaki ete ezali mpasi mpo na ndeko yango kotánga Biblia mpe kokende kosakola ndako na ndako. Alan amonaki ndenge akoki kosalisa ye mpe alingaki kosala oyo akoki mpo na ye. Ntango tozali koyeba ndenge basusu bazali komiyoka mpe tozali komonisela bango bolingo, tokozala lokola Yehova.—1 Bakorinti 12:26.
7. Ndenge nini tokoki koyeba mpasi oyo bandeko na biso bazali na yango?
7 Ezalaka ntango nyonso pɛtɛɛ te koyeba mpasi oyo basusu bazali koyoka, mingimingi soki tokutaná naino te na likambo oyo ekómeli bango. Na ndakisa, bandeko na biso mingi bazali na mpasi mpo bazali kobɛla, bazoki to mpe bazali kokóma mikóló. Basusu bazali konyokwama makasi mpo motó ezali lisusu kosala malamu te, mitungisi eleki makasi to babebisaki bango na kala. Basusu mpe bazali kobɔkɔla bana bango moko to bato ya libota na bango bazali Batatoli ya Yehova te. Moto nyonso azalaka na mikakatano, mpe mikakatano yango mingi ezali ndenge moko te na oyo ya biso. Kasi tolingaka komonisela basusu bolingo mpe kosalisa bango. Na yango, tokoki kosala nini? Moto na moto azalaka na mposa na ye. Kasi soki tozali koyoka na likebi mpe kosala makasi mpo na koyeba ndenge moto yango azali komiyoka, tokoyeba ndenge malamu mpenza ya kosalisa ye. Mbala mosusu tokoki kosalisa ye abosana te ndenge Yehova azali koyoka mpo na likambo na ye. To tokoki mbala mosusu kosalisa ye na balolenge mosusu. Ntango tosali bongo, tokomekola Yehova.—Tángá Baroma 12:15; 1 Petro 3:8.
ZALÁ BOBOTO LOKOLA YEHOVA
8. Nini esalisaki Yesu azala na boboto?
8 Yehova azalaka boboto epai ya moto nyonso. (Luka 6:35) Mpe Yesu azali kaka lokola Tata na ye. Nini esalisaki Yesu amonisa boboto epai ya bato ntango azalaki awa na mabele? Azalaki kokanisa ndenge bato bakomiyoka mpo na makambo oyo akoloba to akosala. Na ndakisa, mwasi moko oyo asalaki makambo mingi ya mabe ayaki epai ya Yesu. Azalaki kolela makasi mpenza mpe mai ya miso na ye ekitaki na makolo ya Yesu. Yesu amonaki ete mwasi yango ayokaki mawa mpo na mabe nyonso oyo asalaki mpe abongolaki motema. Ayebaki ete soki amoniseli ye boboto te, akoyoka lisusu mabe mpenza. Na yango, akumisaki ye mpo na likambo ya malamu oyo asalaki mpe alimbisaki ye. Yesu alobaki mpe na boboto epai ya Mofarisai moko oyo asepelaki te na likambo wana oyo asalaki mpo na mwasi yango.—Luka 7:36-48.
Liboso ya kozwa ekateli moko, tokoki kokanisa ndenge ekoki kosala biso moko mpe basusu
9. Nini ekoki kosalisa biso tózala na boboto lokola Yehova? Pesá ndakisa.
9 Ndenge nini tokoki kozala na boboto lokola Yehova? Tosengeli kokanisaka liboso ya koloba to kosala likambo mpo tózala malamu ná bato mpe tózokisa bango te. Ntoma Paulo akomaki ete mokristo “asengeli kowelana te, kasi asengeli nde kozala na boboto na bato nyonso.” (2 Timote 2:24) Na ndakisa, kanisá ndenge okoki komonisa boboto na makambo lokola oyo: Okosala nini soki patrɔ na yo azali te kosala mosala na ye malamu? Soki ndeko moko oyo abungá na makita na boumeli ya basanza mingi ayei, okoloba na ye nini? Soki ozali na mosala ya kosakola mpe moto moko alobi ete azali na ngonga te ya kosolola na yo, ndenge nini okoki komonisela ye boboto? Soki mwasi na yo atuni yo mpo na nini oyebisaki ye te makambo okanaki kosala, okosolola na ye na boboto? Tosengeli kokanisa liboso ndenge oyo basusu bayokaka mpe ndenge oyo maloba na biso ekoki kosala bango. Na nsima, tokoyeba makambo tosengeli koloba mpe kosala mpo tózala na boboto lokola Yehova.—Tángá Masese 15:28.
ZALÁ NA BWANYA LOKOLA YEHOVA
10, 11. Na likambo etali bwanya, liteya nini tokoki kozwa epai ya Yehova? Pesá ndakisa.
10 Yehova azali na bwanya mingi koleka, akoki kopona koyeba makambo oyo esengeli kosalema na mikolo ezali koya. Atako biso toyebaka te makambo oyo ekosalema lobi, kasi tokoki mpe kozala bato ya bwanya. Ndenge nini? Liboso ya kozwa ekateli moko, tokoki kokanisa ndenge ekoki kosala biso moko mpe basusu. Tosengeli te kozala lokola Bayisraele. Bakanisaki te na makambo oyo esengelaki kokómela bango soki baboyi kotosa Yehova. Bakanisaki te na boyokani oyo bazalaki na yango ná ye mpe na nyonso oyo asalá mpo na bango. Lokola Moize asosolaki likambo yango, ayebaki ete Bayisraele bakosala oyo ezali mabe. Alobaki boye: “Bazali ekólo oyo toli esimbaka bango te, Mpe epai na bango, mayele ezali te. Ee soki bazalaka bato ya bwanya! Mbɛlɛ bakanisaki yango malamumalamu. Mbɛlɛ batalelaki nsuka na bango na nsima.”—Kolimbola Mibeko 31:29, 30; 32:28, 29.
11 Na ndakisa, soki ozali na fianse, yebá ete ntango ozali kosepela mpenza na moto moko, ezalaka mpasi omipekisa to okanga bamposa na yo ya nzoto. Na yango, kosala eloko moko te oyo ekoki kobebisa eloko ya motuya oyo ozali na yango: boyokani na yo elongo na Yehova! Kasi, zalá nde na bwanya mpe kimá likama. Landá toli ya bwanya oyo Yehova apesi ete: “Moto ya ekɛngɛ nde moto oyo amoni likama mpe amibombi, kasi bato oyo bazangi boyebi baleki kaka mpe basengeli kozwa mpasi.”—Masese 22:3.
BATELÁ MAKANISI NA YO
12. Ndenge nini makambo oyo tokanisaka ekoki kosala biso mabe?
12 Moto ya bwanya abatelaka makanisi na ye. Ndenge kaka mɔtɔ ekoki kosalisa biso to kosala biso mabe, makanisi na biso mpe ekoki kosalisa biso to kosala biso mabe. Soki tozali kosalela mɔtɔ na ekɛngɛ, tokoki kosalela yango mpo na kolamba biloko. Kasi soki tokebi te, kaka mɔtɔ wana ekoki kozikisa ndako ata mpe koboma biso. Ezali mpe ndenge moko mpo na makambo oyo tokanisaka. Ntango tókanisaka na makambo oyo toyekolaka epai ya Yehova, ezalaka malamu mpo na biso. Kasi soki tokobi kokanisa na makambo etali kosala pite to ekobo mpe tozali komona na makanisi ete tozali kosala makambo mabe, tokokóma na mposa makasi ya makambo yango mpe tokosala yango. Yango ekoki kobebisa boyokani na biso ná Yehova.—Tángá Yakobo 1:14, 15.
13. Makambo nini Eva akanisaki mpo na bomoi na ye?
13 Tokoki kozwa liteya na likambo oyo ekómelaki Eva, mwasi ya liboso. Yehova apesaki Adama ná Eva mobeko ya kolya te mbuma ya “nzete ya koyeba malamu ná mabe.” (Ebandeli 2:16, 17) Kasi Satana alobaki na Eva boye: “Bokokufa soki moke te. Mpo Nzambe ayebi ete mokolo kaka bokolya yango miso na bino ekofungwama mpenza mpe bokokóma mpenza lokola Nzambe, bokoyeba malamu ná mabe.” Eva akanisaki ndenge bomoi na ye ekokóma malamu koleka soki aponi ye moko oyo ezali malamu mpe oyo ezali mabe. Akobaki kokanisa na likambo yango mpe “amonaki ete nzete yango ezalaki malamu na kolya mpe ete ezalaki eloko oyo miso ekokaki kolula.” Nini esalemaki na nsima? “Akamataki mbuma na yango mpe alyaki. Na nsima apesaki mpe mobali na ye ntango azalaki elongo na ye mpe ye alyaki.” (Ebandeli 3:1-6) Yango wana ‘lisumu ekɔtaki na mokili mpe liwa mpo na lisumu.’ (Baroma 5:12) Eva asengelaki te kokoba kokanisa kosala oyo ezali mabe!
14. Makebisi nini Biblia epesi biso na likambo etali pite mpe ekobo?
14 Ya solo, lisumu oyo Eva asalaki ezalaki te ya pite to ekobo. Kasi Biblia ekebisi biso polele ete tólongola makanisi na biso na eloko nyonso oyo ezali kotinda biso na kosala pite to ekobo. Yesu alobaki boye: “Moto nyonso oyo azali kokoba kotala mwasi tii ayoki ye mposa asali na ye ekobo na motema.” (Matai 5:28) Lisusu, ntoma Paulo apesaki toli oyo: “Bósalaka myango te mpo na bamposa ya nzoto.”—Baroma 13:14.
15. Biloko nini ya motuya mingi oyo tosengeli kotya makanisi na biso mobimba, mpe mpo na nini?
15 Biblia ezali mpe koyebisa biso ete tosengeli kotya makanisi na biso mobimba mpo na kosepelisa Yehova kasi te na kokoba kokanisa kaka kokóma na bomɛngo. Mpo ata soki moto azali na bozwi mingi, mbongo na ye ezali te libateli ya solosolo mpo na ye. (Masese 18:11) Yesu alobaki ete ezali bolema soki moto amibombeli biloko mingi ya motuya kasi atye Yehova te na esika ya liboso na bomoi na ye. “Azali mozwi te na miso ya Nzambe.” (Luka 12:16-21) Soki tozali komibombela “biloko ya motuya na likoló” mpe tozali kosala makambo oyo ezali kosepelisa Yehova, tokosepelisa Yehova mpe biso moko mpe tokozala na esengo. (Matai 6:20; Masese 27:11) Mpe boyokani malamu ná Yehova ezali na motuya mingi koleka eloko mosusu nyonso.
TIKÁ KOMITUNGISA
16. Nini ekoki kosalisa biso ntango tozali komitungisa?
16 Soki tozali koluka kaka tókóma na bomɛngo na mokili oyo, yango ekomemela biso mitungisi mingi. (Matai 6:19) Yesu alobaki ete baoyo bamitungisaka ntango nyonso mpo na mbongo, bakozala na mokakatano mpo na kokoba kotya Bokonzi ya Nzambe na esika ya liboso na bomoi na bango. (Matai 13:18, 19, 22) Lisusu, bato mosusu bamitungisaka ntango nyonso mpo na makambo ya mabe oyo ekoki kokómela bango. Kasi soki tozali kaka komitungisa, tokoki kobɛla to kondima na biso epai ya Yehova ekoki kobanda kokita. Na esika ya kosala bongo, tosengeli nde kotya motema ete Yehova akosalisa biso. Biblia elobi ete: “Motungisi na kati ya motema ya moto yango nde etindaka motema na ye egumbama, kasi liloba ya malamu esepelisaka yango.” (Masese 12:25) Na yango, soki ozali komitungisa mpo na likambo moko, sololá na mosaleli moko ya Yehova oyo ayebi yo malamu. Moboti, molongani na yo to moninga moko ya motema akoki kolendisa yo mpo otyela Yehova motema mpe omitungisa mingi te.
Ntango ozali kotungisama, bondelá Yehova, mpe kanisá na lisalisi oyo azali kopesa yo
17. Ndenge nini Yehova akoki kosalisa biso ntango tozali na mitungisi?
17 Yehova ayebaka malamu mpenza ndenge toyokaka koleka moto nyonso mpe akoki kosalisa biso tózala na motema ya kokita ntango tozali komitungisa. Ntoma Paulo akomaki ete: “Bómitungisa ata na likambo moko te, kasi na makambo nyonso na libondeli mpe na lilɔmbɔ ná matɔndi, kosɛnga na bino eyebana epai ya Nzambe; mpe kimya ya Nzambe oyo eleki makanisi nyonso ekobatela mitema na bino mpe makanisi na bino na nzela ya Kristo Yesu.” (Bafilipi 4:6, 7) Na yango soki ozali komitungisa, kanisá na lisalisi oyo Yehova azali kopesa yo mpo boyokani na yo ná ye ezala kaka makasi, na ndakisa lisalisi oyo ezali kouta epai ya bandeko, bankulutu, moombo ya sembo mpe ya mayele, baanzelu mpe Yesu.
18. Ndenge nini likoki na biso ya kokanisa makambo ekoki kosalisa biso?
18 Ndenge tomoni yango, tomekolaka Yehova ntango tozali kosalela likoki na biso ya koyeba ndenge basusu bazali komiyoka. (1 Timote 1:11; 1 Yoane 4:8) Tokozala na esengo soki tozali komonisa bolingo mpe boboto epai ya basusu, ntango tozali kokanisa na matomba ya makambo oyo tosalaka, mpe soki tozali koboya komitungisa ntango nyonso. Tiká ete biso nyonso tókanisa ndenge bomoi na biso ekozala ntango Bokonzi ya Nzambe ekoyangela mpe tósala nyonso mpo na komekola Yehova.—Baroma 12:12.


text:
Lisolo 99: Elambo ya Nkolo
TOKÓMI mokolo ya minei na mpokwa. Yesu ná bantoma na ye zomi na mibale bayangani na shambrɛ moko monene na ndako ya etaje mpo na kolya Elekeli. Moto oyo azali kobima ezali Yudasi Mokeriota. Akei koyebisa banganga-nzambe ndenge bakoki kokanga Yesu.
Lobi, Yudasi akendeki epai na bango mpe atunaki bango ete: ‘Bokopesa ngai nini soki nasalisi bino bókanga Yesu?’ Balobi na ye ete: ‘Shekele ya palata ntuku misato (30).’ Sikoyo Yudasi akei epai ya banganga-nzambe mpo aya na bango esika Yesu azali. Oyo likambo ya nsɔmɔ mpenza!
Elekeli esili. Kasi sikoyo Yesu abandi elambo mosusu ya ntina mingi. Apesi bantoma na ye limpa mpe alobi na bango ete: ‘Bólya yango, mpo oyo elakisi nzoto na ngai oyo ekokabama mpo na bino.’ Na nsima apesi bango kɔpɔ ya vinyo mpe alobi ete: ‘Bómɛla yango, mpo oyo elakisi makila na ngai oyo ekosopama mpo na bino.’ Biblia ebengi molulu yango ‘Bilei ya mpokwa ya Nkolo’ to ‘Elambo ya Nkolo.’
Bayisraele bazalaki kolya Elekeli mpo na kokanisa butu oyo anzelu ya Nzambe ‘alekaki likoló’ ya bandako na bango na Ezipito, kasi abomaki bana ya liboso na bandako ya Baezipito. Nzokande sikoyo Yesu alingi ete bayekoli na ye bákanisaka ye, bákanisaka mpe ndenge akabaki bomoi na ye mpo na bango. Yango wana ayebisi bango básalaka molulu wana ya ntina mingi mbula na mbula.
Nsima ya Elambo ya Nkolo, Yesu ayebisi bayekoli na ye ete bázala na mpiko mpe na kondima makasi. Na nsuka, bayembi nzembo ya kokumisa Nzambe mpe bakei. Ngonga ekei mpenza, ntango mosusu midi ya butu eleki. Sikoyo na butu boye bakei wapi?
Matai 26:14-30; Luka 22:1-39; Yoane mokapo 13 tii 17; 1 Bakorinti 11:20.
Mituna
- Ndenge elilingi oyo ezali komonisa yango, mpo na nini Yesu ná bantoma na ye 12 bayangani na shambrɛ monene na ndako ya etaje?
- Nani azali kobima, mpe akei kosala nini?
- Wapi elambo ya ntina mingi oyo Yesu abandisi ntango basilisi Elekeli?
- Elekeli ezalaki kotinda Bayisraele bákanisaka likambo nini, mpe elambo oyo ya ntina mingi etindaka bayekoli ya Yesu bákanisa nini?
- Nsima ya Elambo ya Nkolo, Yesu ayebisi bayekoli na ye nini, mpe basali nini?
Mituna mosusu
- Tángá Matai 26:14-30.
Ndenge nini Matai 26:15 emonisi ete Yudasi asalaki makambo na nko ntango atɛkaki Yesu?
Wapi ntina mibale oyo makila ya Yesu esopamaki? (Mat. 26:27, 28; Yir. 31:31-33; Ef. 1:7; Ebr. 9:19, 20)
- Tángá Luka 22:1-39.
Na ndimbola nini Satana akɔtelaki Yudasi? (Luka 22:3; Yoa. 13:2; Mis. 1:24, 25)
- Tángá Yoane 13:1-20.
Na kotalela lisolo oyo ezali na Yoane 13:2, tokoki mpenza kopesa Yudasi foti mpo na likambo oyo asalaki, mpe liteya nini basaleli ya Nzambe bakoki kozwa na likambo yango? (Eba. 4:7; 2 Ko. 2:11; Gal. 6:1; Yak. 1:13, 14)
Liteya nini ya kolendisa mpenza oyo Yesu apesaki? (Yoa. 13:15; Mat. 23:11; 1 Pe. 2:21)
- Tángá Yoane 17:1-26.
Na ndimbola nini Yesu abondelaki ete bayekoli na ye “bázala moko”? (Yoa. 17:11, 21-23; Rom. 13:8; 14:19; Kol. 3:14)


text:
Biblia na Internet | BIBLIA - LIBONGOLI YA MOKILI YA SIKA
Olingi koyoka botángi ya lisolo oyo na %%?
Ezekiele 29:1-21
29 Na mbula ya zomi, na sanza ya zomi, na mokolo ya zomi na mibale ya sanza yango, liloba ya Yehova eyelaki ngai ete:2 “Mwana ya moto, tɛmɛlá Farao mokonzi ya Ezipito+ mpe sakwelá ye mpe Ezipito mobimba.+3 Lobá, mpe osengeli koyebisa boye: ‘Talá oyo Yehova Nkolo Mokonzi-Oyo-Aleki-Nyonso alobi: “Ngai oyo nazali kobundisa yo, Ee Farao, mokonzi ya Ezipito,+ nyama ya monene mpe ya nsɔmɔ oyo ezalaka na mbu,+ oyo etandami na katikati ya banzela ya mai ya Nile,+ oyo elobi ete: ‘Ebale na ngai Nile ezali ya ngai, mpe ngai—nasali yango mpo na ngai moko.’+4 Mpe nakotya bandɔbɔ na mbanga na yo+ mpe nakokangisa mbisi ya banzela na yo ya mai ya Nile na mposo na yo. Mpe nakolongola yo na katikati ya banzela na yo ya mai ya Nile mpe nakobimisa yo mpe mbisi nyonso ya banzela na yo ya mai ya Nile, oyo ekangani na mposo na yo.5 Mpe nakosundola yo na esobe, yo ná mbisi nyonso ya banzela na yo ya mai ya Nile.+ Okokwea likoló ya etando ya esobe.+ Bakolɔkɔta yo te, bakosangisa yo mpe te. Nakopesa yo ozala bilei ya banyama ya zamba na mabele mpe ya bikelamu oyo epumbwaka na likoló.+6 Mpe bato nyonso oyo bafandi na Ezipito bakoyeba mpenza ete nazali Yehova,+ mpamba te na esika bázala eloko oyo moto akoki koyɛkamela, bazalaki nde mongendu mpo na ndako ya Yisraele.+7 Ntango basimbaki yo na lobɔkɔ, obukanaki,+ mpe opasolaki lipeka na bango mobimba. Mpe ntango bayɛkamelaki yo, obukanaki,+ mpe olɛngisaki loketo na bango nyonso.”+8 “‘Na yango, talá oyo Yehova Nkolo Mokonzi-Oyo-Aleki-Nyonso alobi: “Ngai oyo nazali kokitisela yo mopanga,+ mpe nakoboma epai na yo moto ya mabele mpe nyama ya mboka.+9 Mpe mokili ya Ezipito ekotikala mpamba mpe ekobebisama;+ mpe bakoyeba mpenza ete nazali Yehova, mpo alobi ete: ‘Ebale Nile ezali ya ngai, mpe ngai moko nde nasali yango.’+10 Na yango, ngai oyo nazali kobundisa yo ná banzela na yo ya mai ya Nile,+ mpe nakokómisa mokili ya Ezipito bisika oyo ebebisami, kokauka na kokauka, esika oyo etikali mpamba,+ banda na Migidole+ kino na Siene+ mpe kino na ndelo ya Etiopi.11 Lokolo ya moto ya mabele ekoleka wana te+ mpe lokolo ya nyama ya mboka ekoleka wana te,+ mpe mbula ntuku minei (40), moto akofanda wana te.+12 Mpe nakokómisa mokili ya Ezipito esika oyo etikali mpamba na katikati ya mikili oyo etikali mpamba;+ mpe mbula ntuku minei (40), bingumba na yango ekotikala mpamba na katikati ya bingumba oyo ebebisami;+ mpe nakopalanganisa Baezipito na kati ya bikólo mpe nakopanza bango na kati ya mikili.”+13 “‘Mpo talá oyo Yehova Nkolo Mokonzi-Oyo-Aleki-Nyonso alobi: “Na nsuka ya mbula ntuku minei (40),+ nakoyanganisa Baezipito uta na bato ya bikólo epai bakopalanganisama,+14 mpe nakozongisa etuluku ya bakangami ya Baezipito; mpe nakozongisa bango na mokili ya Patrose,+ na mokili epai bautaki, mpe kuna, bakokóma mpenza bokonzi oyo ekitisami.15 Ekokóma na nse koleka makonzi mosusu, mpe ekomitombola te likoló ya bikólo mosusu,+ mpe nakokómisa bango moke mpenza mpe bakokoka te kotya bikólo mosusu na nse ya bokonzi na bango.+16 Mpe yango ekozala lisusu te esika oyo ndako ya Yisraele etyelaka motema,+ oyo ezali kosala ete libunga ekanisama lisusu na ndenge bazalaki kolanda bango.+ Mpe bakoyeba mpenza ete nazali Yehova Nkolo Mokonzi-Oyo-Aleki-Nyonso.”’”17 Bongo esalemaki boye: na mbula ya ntuku mibale na nsambo (27), na sanza ya liboso, na mokolo ya liboso ya sanza yango, liloba ya Yehova eyelaki ngai ete:18 “Mwana ya moto, Nebukadrezare,+ mokonzi ya Babilone, asalisi mampinga ya basoda na ye mosala monene mpo na kobundisa Tire.+ Motó nyonso ekómaki na libandi, mpe lipeka nyonso elongwaki mposo.+ Kasi ye ná mampinga ya basoda na ye bazwaki lifuti+ ata moko te oyo euti na Tire mpo na mosala oyo asalaki mpo na kobundisa ye.19 “Na yango, talá oyo Yehova Nkolo Mokonzi-Oyo-Aleki-Nyonso alobi: ‘Ngai oyo nazali kopesa mokili ya Ezipito na Nebukadrezare mokonzi ya Babilone,+ mpe akomema mpenza bozwi na yango mpe akobɔtɔla biloko na yango mingi+ mpe akopunza ebele ya biloko na yango; mpe ekokóma mpenza lifuti mpo na mampinga ya basoda na ye.’20 “‘Napesi ye mokili ya Ezipito ezala lifuti mpo na mosala oyo asalaki mpo na kobundisa ye, mpamba te basalelaki nde ngai,’+ yango nde liloba ya Yehova Nkolo Mokonzi-Oyo-Aleki-Nyonso.21 “Na mokolo yango, nakobimisela ndako ya Yisraele liseke moko,+ mpe nakopesa yo libaku ya kofungola monɔkɔ na kati na bango;+ mpe bakoyeba mpenza ete nazali Yehova.”


text:
Biblia na Internet | BIBLIA - LIBONGOLI YA MOKILI YA SIKA
Olingi koyoka botángi ya lisolo oyo na %%?
Kobima 17:1-16
17 Mpe liyangani mobimba ya bana ya Yisraele elongwaki na esobe ya Sine+ mpe esalaki mobembo ndambondambo, oyo basalaki na kolanda etinda ya Yehova,+ mpe bakendaki kotya kaa na Refidime.+ Kasi mai ezalaki te mpo bato bámɛla.2 Mpe bato babandaki koswanisa Moize mpe koloba ete:+ “Pesá biso mai mpo tómɛla.” Kasi Moize alobaki na bango ete: “Mpo na nini bozali koswanisa ngai? Mpo na nini bozali kaka komeka Yehova?”+3 Mpe kuna bato bazalaki kaka na mposa ya mai, mpe bato bakobaki koimaima mpo na Moize mpe koloba ete: “Mpo na nini obimisi biso na Ezipito mpo na koboma biso ná bana na biso mpe bibwɛlɛ na biso na mposa ya mai?”+4 Nsukansuka Moize abelelaki Yehova ete: “Nakosala nini na bato oyo? Etikali moke bábamba ngai mabanga!”+5 Bongo Yehova alobaki na Moize ete: “Leká liboso ya bato+ mpe kamatá bato mosusu kati na mikóló ya Yisraele bázala elongo na yo mpe kamatá lingenda na yo oyo obɛtaki na yango Ebale Nile.+ Kamatá yango na lobɔkɔ na yo mpe osengeli kotambola.6 Mpe talá! nakotɛlɛma liboso na yo kuna likoló ya libanga na Horebe. Mpe osengeli kobɛta libanga, mpe mai esengeli kobima na yango, mpe bato bakomɛla yango.”+ Na yango, Moize asalaki bongo na miso ya mikóló ya Yisraele.7 Bongo apesaki esika yango nkombo Masa+ mpe Meriba,+ mpo na koswanisa oyo bana ya Yisraele baswanisaki Moize mpe mpo bamekaki Yehova,+ na ndenge bazalaki koloba ete: “Yehova azali kati na biso to te?”+8 Mpe Baamaleke+ bayaki kobunda na Yisraele na Refidime.+9 Na yango Moize alobaki na Yosua ete:+ “Ponelá biso mibali mpe bimá,+ bundá na Baamaleke. Lobi ngai moko nakotɛlɛma na nsɔngɛ ya ngomba moke, nakozala na lingenda ya Nzambe ya solo na lobɔkɔ na ngai.”+10 Bongo Yosua asalaki kaka ndenge Moize alobaki na ye,+ mpo na kobunda na Baamaleke; mpe Moize, Arona mpe Hure+ bamataki na nsɔngɛ ya ngomba moke.11 Mpe esalemaki boye: ntango Moize azalaki kotombola lobɔkɔ na ye, Bayisraele bazalaki kolonga;+ kasi ntango azalaki kokitisa lobɔkɔ na ye, Baamaleke bazalaki kolonga.12 Ntango mabɔkɔ ya Moize ekómaki kilo, bazwaki libanga mpe batyaki yango na nse na ye, mpe afandaki likoló na yango; mpe Arona ná Hure basimbaki mabɔkɔ na ye, mosusu epai oyo mpe mosusu epai oyo, mpo mabɔkɔ na ye etikala ngwi tii moi ekolala.13 Na yango Yosua alongaki Amaleke ná bato na ye na mopanga.+14 Sikoyo Yehova alobaki na Moize ete: “Komá likambo oyo na buku+ mpo ezala ekaniseli mpe yebisá yango na matoi ya Yosua ete: ‘Nakolongola mpenza Baamaleke na nse ya lola mpe bakokanisama lisusu te.’”+15 Mpe Moize atongaki etumbelo mpe apesaki yango nkombo Yehova-nisi,16 mpe alobaki ete: “Mpo lobɔkɔ etɛmɛli kiti ya bokonzi+ ya Yah,+ Yehova akobunda etumba ná Amaleke bileko na bileko.”+


text:
APƐNDISI
Yesu Klisto—Masiya oyo alakamaki
MPO na kosalisa biso tóyeba Masiya, Yehova Nzambe atindaki ebele ya basakoli oyo Biblia elobeli báyebisa kobotama ya Mobikisi yango oyo alakamaki, mosala na ye, mpe liwa na ye. Bisakweli nyonso wana ya Biblia ekokisamaki epai ya Yesu Klisto. Likambo ya kokamwa, bisakweli yango elobeli makambo ya mikemike mingi oyo etali ye mpe makambo yango nyonso esalemaki mpe bongo. Na ndakisa, tótala mwa bisakweli oyo eyebisaki kobotama ya Masiya mpe bomwana na ye.
Mosakoli Yisaya asakolaki ete Masiya akozala mokitani ya Mokonzi Davidi. (Yisaya 9:7) Esalamaki mpe bongo, Yesu abotamaki na libota ya Davidi.—Matai 1:1, 6-17.
Mika, mosakoli mosusu ya Nzambe, asakolaki ete mwana yango akobotama na “Beteleme Efelata,” mpe akokóma mokonzi. (Mika 5:2) Ntango Yesu abotamaki, bingumba mibale na Yisalaele ezalaki na nkombo Beteleme. Mosusu ezalaki pene na Nazarete, na nɔrdi ya ekólo, mpe mosusu ezalaki pene na Yelusaleme, na Yuda. Kala, bazalaki kobenga Beteleme oyo ezali pene na Yelusaleme Efelata. Yesu abotamaki na engumba yango, se ndenge esakolamaki!—Matai 2:1.
Esakweli mosusu ya Biblia elobaki ete Mwana ya Nzambe akobengama “longwa na Ezipito.” Ntango Yesu azalaki mwana moke, bakendaki na ye na Ezipito. Nsima ya liwa ya Erode, balongwaki na ye na Ezipito. Na ndenge yango, esakweli wana ekokisamaki.—Hosea 11:1; Matai 2:15.
Na etanda “ Bisakweli oyo etali Masiya,” bavɛrsɛ oyo etyami na nse ya motó ya likambo “Esakweli” elobeli makambo ya Masiya. Tosɛngi yo otala soki makambo yango ekokani na oyo ezali na bavɛrsɛ oyo ezali na nse ya motó ya likambo “Kokokisama.” Okomona ete Liloba ya Nzambe elobaka solo mpe okondimela yango lisusu koleka.
Ntango ozali kotalela bavɛrsɛ yango, yebá ete bavɛrsɛ ya bisakweli ekomamaki bambula bankama ebele liboso Yesu abotama. Yesu alobaki ete: “Makambo nyonso oyo ekomamá na mibeko ya Moize mpe na Basakoli mpe na Nzembo na ntina etali ngai esengeli kokokisama.” (Luka 24:44) Ndenge yo moko omoni na Biblia na yo, makambo yango ekokisamaki mpenza, ata moko ezangaki te!


text:
Nzembo oyo ezali lisolo ya mwana mobali moko kombo na ye Mario. Mario atanga bakelasi ebele, azwa badiplôme ndenge na ndenge, kasi alukaka mosala te.Alinga mwasi oyo aleki ye na bamvula ebele. Mwasi yango azali na moto ya
Na lisolo oyo Bokobandela, nazali kobeta lisolo ya tata moko azalaki kalaka ya leta. Ndenge nini eyaki kokoma ete bapotana ye na ministre na ye? Mama na sukuma, mbwa aswi mbwa na kati ya Kinshasa. Kimina azali kalaka ya leta.
Na video oyo topusani mwa mosika po na kolakisa ndenge eloko oyo ezalaki ndakisa na ndenge ya mayi, ekoki kokoma na ndenge ya makasi. Oyo ya makasi ekoki kokoma molinga. Pe oyo ya molinga ekoki kokoma mayi to makasi.


text:
Kobatelama na bomoyi
Swisse azali na mabongisi ebele oyo etali bomoyi ya bato po na kobatela bato nionso oyo ba vandi na Suisse kolandisama makama soki mutu ye moko akoki komisunga na yango to kofuta motuya ya misolo te. Ma bongisi yango ezali :
- Kolengela kimobange ya ba oyo batikali na bomoyi (AVS)
- Kolengela Bokakatani (AI)
- Mabongisi na tango ya maladi to likama
- Mabongisi na tango ya bozangi mosala (AC)
- Mabongisi ya mbotama ya bana pe lisungi ya libota
Ma bongisi nionso wana ezali ko tala makama nionso lokola lifuta ya sima kotika musala, lisungu na bobungisi mbano ya mombomgo to pe misolo ya lisungi ya libota to pe lisusu mikumba ya misolo nionso ya kofuta na tango na maladi to pe likama.
Na tango misolo ya AVS to AI pe bozui misusu ezali kokokisa ba posa nionso ya bomoyi ya moto, ba kobakisa lisusu lisungi mosusu (PC).
Misolo nionso oyo moto azwaka lokola lisungu ya bomoyi ezwamaka na mbongo ba zali kokata na lifuta ya suka ya sanza. Basali na ba konzi ya mosala bazali ko pesa yango kati-kati.
Na oyo etali lisungi na tango ya maladi, moto oyo asangeli na yango akofuta na kotalaka te bozwi na ye. Na oyo etali bato ya bozwi moke, ba Contons pe ba Confédérations ba kotia maboko po na lisungi yango.
Po na ba payaya mibali pe basi, ezali na mabongisi ya lolenge mosusu.
Boyokani oyo ezali kati ya Suisse pe Union Européenne na oyo etali kotambola na bonsomi ebongisi ba lolenge nionso ya mabongisi ya bobateli bomoyi. Boyokani oyo etali Bikolo nionso ya UE kasi Roumanie na Bulagarie. Baye ba vandi na UE pe ba Suisse bazali ndenge moko.
Elongo na ndambu ya Bikolo, Suisse aasali boyokani ebongisami po na kobatela bomoyi.
Po na ba oyo ba wuti na ba mboka oyo ba zali na kati ya boyokani wana te, ebongisami po na bango mabongisi ya ndenge mosusu.
Soki mabongisi ya lisungi ya bomoyi ezali muke to pe ekoki ko salama te, ba Communes pe ba Cantons ba bongisi ndengemosusu.
Na tango na mpasi, moto nionso oyo azali na Suisse asengeli, kolandisama na Mobeko ya Suisse, na lisungi ya lombango. Likambo oyo etali pe ba ngunda oyo makambu na bango ebebi to ba oyo ba sans-papiers.


text:
Biblia na Internet | BIBLIA - LIBONGOLI YA MOKILI YA SIKA
Olingi koyoka botángi ya lisolo oyo na %%?
Yisaya 36:1-22
36 Bongo esalemaki boye: na mbula ya zomi na minei ya Mokonzi Hizikiya, Senakeribe+ mokonzi ya Asiri+ amataki kobundisa bingumba nyonso ya Yuda oyo ebatelami makasi mpe azwaki yango.+2 Mpe nsukansuka mokonzi ya Asiri atindaki Rabashake+ uta na Lakishi+ kino na Yerusaleme,+ epai ya Mokonzi Hizikiya, elongo na limpinga monene ya basoda, mpe atɛlɛmaki pene na nzela oyo elekisaka mai+ ya liziba+ ya likoló, na balabala monene ya elanga ya mosukoli-bilamba.+3 Na nsima, Eliakime+ mwana ya Hilikiya, oyo azalaki kokamba bato ya ndako, mpe Shebena+ oyo azalaki sɛkrɛtɛrɛ ná Yoa+ mwana ya Asafe+ mokomi-makambo+ babimaki epai na ye.4 Na yango, Rabashake alobaki na bango boye: “Nasɛngi bino, bóloba na Hizikiya boye: ‘Talá oyo mokonzi+ monene, mokonzi ya Asiri,+ alobi: “Eloko ya kotyela motema oyo otyeli motema boye ezali nini?+5 Olobi (kasi ezali liloba ya monɔkɔ): ‘Mayele mpe nguya ya etumba ezali.’+ Sikoyo, otyeli nani motema, mpo otombokela ngai?+6 Talá! Otyeli Ezipito+ motema, mongendu+ oyo babukabuká, oyo soki moto ayekameli yango, ekokɔta na lobɔkɔ na ye mpe ekotɔbɔla yango. Farao+ mokonzi ya Ezipito azali ndenge wana epai ya baoyo nyonso batyelaka ye motema.+7 Mpe soki olobi na ngai ete: ‘Totye motema nde na Yehova Nzambe na biso,’ bongo bisika oyo etombwaná+ mpe bitumbelo oyo Hizikiya alongoli ezali ya ye te,+ awa alobi na Yuda mpe na Yerusaleme ete: ‘Bokogumbama liboso ya etumbelo oyo’?”’+8 Sikoyo, nabondeli yo, katá mondenge+ na nkolo na ngai mokonzi ya Asiri,+ mpe tiká napesa yo bampunda nkóto mibale (2 000) mpo na kotala soki okokoka kotya likoló na yango bato oyo bakotambwisa yango.+9 Bongo, ndenge nini okoki kobengana guvɛrnɛrɛ moko kati na basaleli ya nkolo na ngai+ oyo baleki moke, awa ozali kotyela Ezipito motema mpo na makalo mpe mpo na basoda oyo batambolaka na mpunda?+10 Bongo namati kobundisa mokili oyo mpe kobebisa yango kozanga ndingisa ya Yehova? Yehova ye moko alobaki na ngai boye:+ ‘Matá kobundisa mokili wana, mpe bebisá yango.’”+11 Bongo Eliakime,+ Shebena+ ná Yoa+ balobaki na Rabashake+ ete: “Tobondeli yo, lobá na basaleli na yo na monɔkɔ ya Siri,+ mpo tozali koyoka; kasi koloba na biso na monɔkɔ ya Bayuda+ te, na matoi ya bato oyo bazali likoló ya efelo.”+12 Kasi Rabashake alobaki: “Nkolo na ngai atindi ngai naloba maloba oyo nde mpo na nkolo na yo mpe mpo na yo? Ezali te mpo na bato oyo bafandi likoló ya efelo, mpo bálya nyɛi na bango moko mpe bámɛla masuba na bango moko esika moko na bino?”+13 Mpe Rabashake atɛlɛmaki+ kaka mpe abelelaki na mongongo makasi na monɔkɔ ya Bayuda,+ mpe alobaki lisusu boye: “Bóyoka maloba ya mokonzi monene, mokonzi ya Asiri.+14 Talá oyo mokonzi alobi: ‘Hizikiya akosa bino te,+ mpo akoki kobikisa bino te.+15 Mpe Hizikiya atinda bino te bótyela Yehova motema+ ete: “Yehova akozanga te kobikisa biso.+ Engumba oyo ekopesama na lobɔkɔ ya mokonzi ya Asiri te.”+16 Bóyokela Hizikiya te, mpo talá oyo mokonzi ya Asiri alobi: “Bómitika epai na ngai,+ bóbima mpe bóya epai na ngai, mpe bólya, moto na moto, mbuma ya nzete na ye ya vinyo mpe moto na moto mbuma ya nzete na ye ya figi+ mpe bómɛla, moto na moto, mai ya libulu na ye ya kobomba mai,+17 kino nakoya mpe nakokende na bino mpenza na mokili moko oyo ezali lokola mokili na bino,+ mokili ya mbuma mpe ya vinyo ya sika, mokili ya limpa mpe ya bilanga ya vinyo;18 mpo Hizikiya akosa bino te,+ na maloba oyo: ‘Yehova ye moko akobikisa biso.’ Mokomoko ya banzambe ya bikólo asilá kobikisa mokili na ye na lobɔkɔ ya mokonzi ya Asiri?+19 Wapi banzambe ya Hamate+ mpe ya Arpade?+ Wapi banzambe ya Sefarvaime?+ Babikisaki Samaria na lobɔkɔ na ngai?+20 Nani kati na banzambe nyonso ya mikili wana abikisá mokili na bango na lobɔkɔ na ngai+ mpo Yehova abikisa Yerusaleme na lobɔkɔ na ngai?”’”+21 Mpe bango bakobaki kofanda nyɛɛ mpe bazongiselaki ye ata liloba te,+ mpo mitindo ya mokonzi elobaki: “Bópesa ye eyano te.”+22 Kasi Eliakime+ mwana ya Hilikiya, oyo azalaki kokamba bato ya ndako,+ Shebena+ oyo azalaki sɛkrɛtɛrɛ ná Yoa+ mwana ya Asafe mokomi-makambo, bapasolaki bilamba na bango,+ bayei epai ya Hizikiya mpe bayebisi ye maloba ya Rabashake.+